តុលាការ​ចោទ​ថៃ៧នាក់​រូម​មាន​តំណាងរាស្រ្ត​ម្នាក់​ពីបទឆ្លងដែនខុសច្បាប់
តុលាការ​ក្រុងភ្នំពេញ​ចោទប្រកាន់​សមាជិក​សភា​​ថៃ​ និង​មនុស្ស​៦នាក់​ពីបទ​ឆ្លងដែន​ខុសច្បាប់។
ភ្នំពេញ៖ តុលាការក្រុងភ្នំពេញបានចោទប្រកាន់សមាជិកសភាថៃរបស់គណបក្សគ្រប់គ្រងអំណាច គឺលោក ប៉ានីច វីគិតស្រេត(Panich Vikitsreth) និងសកម្មជនចលនានយោបាយអាវលឿងថៃចំនួនប្រាំមួយនាក់នៅថ្ងៃព្រហស្បត៍នេះពីបទឆ្លងចូលទឹកដីកម្ពុជាដោយខុសច្បាប់និងចូលទីលានយោធាដោយទុច្ចរិតនៅក្នុងខេត្តបន្ទាយមានជ័យ។ កងទ័ពកម្ពុជានៅស្រុកអូរជ្រៅនៃខេត្តបន្ទាយមានជ័យបានចាប់ខ្លួនជនជាតិថៃប្រាំពីរនាក់ដែលរួម មានសមាជិកសភាថៃលោកប៉ានីច វីគិតស្រេត និងលោកវីរ៉ា ស៊ុមក្វាមគីត(Veera Somkwamkit) ប្រធានចលនានយោបាយអាវលឿងកាលពីថ្ងៃពុធនៅពេលពួកគេបានចូលមកក្នុងទឹកដីកម្ពុជាដោយខុសច្បាប់។ លោកសុខ រឿន ព្រះរាជអាជ្ញាអមតុលាការក្រុងភ្នំពេញបានថ្លែងប្រាប់វីអូអេសំឡេងសហរដ្ឋអាមេរិកថាក្នុងចំណោមជនជាប់ចោទទាំងប្រាំពីរនាក់គឺមានស្ត្រីពីរនាក់ហើយលោកបានបញ្ជាក់ថាបើតុលាការរកឃើញទោសកំហុសដូចការចោទប្រកាន់មែននោះជនជាតិថៃទាំងប្រាំពីរនាក់នេះនឹងត្រូវប្រឈមនឹងការជាប់ពន្ធនាគារពីបីខែដល់ប្រាំមួយខែចំពោះការឆ្លងចូលប្រទេសកម្ពុជាដោយខុសច្បាប់តាមមាត្រា២៩ច្បាប់អន្តោប្រវេសន៍និងជាប់ពន្ធនាគារពីប្រាំមួយខែដល់មួយឆ្នាំនិងពិន័យជាប្រាក់ពី២៥០ដុល្លារអាមេរិកដល់៥០០ដុល្លារអាមេរិកចំពោះការចូលទីលានយោធាដោយទុច្ចរិត តាមមាត្រា៤៧៣នៃច្បាប់ព្រហ្មទណ្ឌថ្មី។ មន្ត្រីប៉ូលីសនិងតុលាការបាននិយាយថាជនជាតិថៃទាំងប្រាំពីរនាក់នេះត្រូវបានឃុំឃាំងនៅពន្ធនាគារព្រៃស។ លោកហោ ណាំហុង រដ្ឋមន្ត្រីការបរទេសកម្ពុជា បានថ្លែងប្រាប់ក្រុមអ្នករាយការណ៍ព័ត៌មានក្រោយ ពីជំនួបជាមួយសមភាគីថៃលោកកាសិត ភីរម្យ (Kasit Pirumya) នៅទីស្តីការក្រសួងការបរទេសថាជនជាតិថៃប្រាំពីរនាក់នេះបានចូលមកដល់ភូមិជោគជ័យដែលមានចម្ងាយ៥០០ម៉ែត្រពីព្រំដែនហើយបញ្ហានេះនឹងត្រូវបានដោះស្រាយជាបណ្តើរៗ។ «អ្នកទាំងប្រាំពីរនាក់នេះ មិនមែនវង្វេងផ្លូវដោយមិនស្គាល់ព្រំដែនទេ។ ពួកគេមានចេតនាចូលមក ដល់ភូមិកម្ពុជា។ ខ្ញុំបានជម្រាបឯកឧត្តមកាសិតថាឥឡូវបញ្ហាបានធ្លាក់នៅក្នុងកណ្តាប់ដៃរបស់តុលាការ។ (យើង)ទុកឱ្យនីតិវិធីតាមផ្លូវច្បាប់ដំណើរការទៅ។ អត់មានបញ្ហាដោះលែងទេទុកឱ្យបញ្ហានីតិវិធីតុលាការដំណើរការតាមធម្មតា។ យើងខ្ញុំទាំងពីរបានឯកភាពថាបញ្ហានេះមិនត្រូវធ្វើឱ្យប៉ះពាល់ដល់បញ្ហាផ្សេងទៀតនៃទំនាក់ទំនងរវាងប្រទេសយើងទាំងពីរ»។ លោកកាសិត ភីរម្យ រដ្ឋមន្ត្រីការបរទេសថៃ បានថ្លែងប្រាប់ក្រុមអ្នករាយការណ៍ព័ត៌មានក្រោយពី ជំនួបជាមួយសមភាគីកម្ពុជាលោកហោ ណាំហុង ថា លោកបានធ្វើដំណើរមកប្រទេសកម្ពុជានេះ ដើម្បីស្តាប់ការពិតនៃការចាប់ខ្លួនជនជាតិថៃប្រាំពីរនាក់នោះ។ «នៅពេលនេះ យើងខ្ញុំក៏គោរពដំណើរការយុត្តិធម៌របស់កម្ពុជា។ យើងខ្ញុំសូមសំណូមពរចំពោះរដ្ឋា ភិបាលកម្ពុជា ដើម្បីធ្វើឱ្យដំណើរការនេះប្រព្រឹត្តឱ្យបានចប់យ៉ាងឆាប់រហ័ស»។ លោកកាសិត ភីរម្យ បានបញ្ជាក់ថា ទោះបីជាមានបញ្ហានេះបានកើតឡើងក៏ដោយ ក៏ជម្លោះប្រដាប់ អាវុធរវាងកងទ័ពនៃប្រទេសទាំងពីរនឹងមិនអាចកើតឡើងទេពីព្រោះយើងមាននយោបាយច្បាស់ លាស់៕